Nariadenie Komisie (ES) č. 1091/94
z 29. apríla 1994,
ustanovujúce určité podrobné pravidlá pre vykonávanie nariadenia Rady (EHS) č. 3528/86 o ochrane lesov spoločenstva pred znečisťovaním ovzdušia
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3528/86 zo 17. novembra 1986 o ochrane lesov spoločenstva pred znečisťovaním ovzdušia [1], naposledy zmenené a doplnené nariadením (EHS) č. 2157/92 [2], a na jeho článok 3,
so zreteľom na rezolúciu č. 1 prvej konferencie ministrov o ochrane lesov v Európe [3] a jej nasledovanie,
keďže podľa zarážok 3 a 4 článku 2 (1) nariadenia (EHS) č. 3528/86 je cieľom programu spoločenstva pomôcť členským štátom:
- vykonávať intenzívne nepretržité pozorovanie lesných ekosystémov,
- koordinovaným a harmonickým spôsobom založiť alebo rozšíriť sieť stálych pozorovaných pozemkov, ktoré vyžaduje takéto intenzívne nepretržité pozorovanie;
keďže podľa článku 2 (2) nariadenia (EHS) č. 3528/86 predkladajú členské štáty spoločenstvu údaje zhromaždené na sieti pozorovaných pozemkov na účely intenzívneho nepretržitého pozorovania;
keďže táto sieť pozorovaných pozemkov je zriadená s cieľom získať podrobné údaje o vývoji lesného ekosystému v spoločenstve; keďže tento prístup dovoľuje, aby sa vytvorila korelácia medzi variáciami environmentálnych faktorov, hlavne znečistením ovzdušia a reakciou lesných ekosystémov; keďže poskytované údaje dovoľujú lepšiu interpretáciu záverov odvodených od systematickej siete pozorovaných pozemkov, ako sa bližšie uvádza v nariadení Komisie (EHS) č. 1696/87 [4], naposledy zmenenom a doplnenom nariadením (EHS) č. 836/94 [5];
keďže žiadosti o pomoc predkladané v zmysle nariadenia (EHS) č. 3528/86 s cieľom vykonávať intenzívne nepretržité pozorovanie uvedené v článku 2 (1) by mali obsahovať všetky informácie potrebné na overenie týchto opatrení vo svetle zámerov a kritérií tohto nariadenia; keďže tieto informácie by sa mali predkladať štandardnou formou, aby bolo umožnené preskúmanie a porovnanie žiadostí;
keďže opatrenia ustanovené v tomto nariadení sú v súlade so stanoviskom Stáleho výboru pre lesníctvo,
PRIJALA TOTO NARIADENIE:
Článok 1
1. Sieť stálych pozorovaných pozemkov zriaďujú členské štáty. Do 30. júna 1994 sa dokončí výber pozemkov a zriadi sa viac ako 50 % pozemkov podľa spoločných metód zavádzania siete stálych pozorovaných pozemkov na účelyintenzívneho nepretržitého pozorovania (pozri prílohu I). Posledné pozemky sa zriadia do 30. júna 1995. Členské štáty zašlú Komisii za všetky pozemky do 15. decembra 1994 prehľad kritérií výberu a úplný zoznam vybraných pozemkov vrátane základných informácií, ako je umiestnenie (zemepisná dĺžka, zemepisná šírka a výška) a druhy ako aj všeobecné informácie o pozemku za každý zriadený pozorovaný pozemok, štandardnou formou, ako sa bližšie uvádza v prílohe VIIa.
2. Na stálych pozorovaných pozemkoch sa vykonáva intenzívne a nepretržité pozorovanie lesného ekosystému. Toto obsahuje trvalý súpis stavu koruny, súpis stavu pôdy a listov, merania zmien prírastkov, stavu usadenín a meteorologické merania v súlade s objektívnymi metódami odberu vzoriek analyzovaných v súlade so zavedenými metódami.
3. Členské štáty do 31. decembra 1996 zašlú Komisii v štandardnej forme údaje zozbierané z rozdielnych pozorovaní vykonaných medzi rokom 1991 a 1996 za každý stály pozorovaný pozemok spolu s interpretáciou výsledkov, ako sa bližšie uvádza v prílohe VII.
4. Technické údaje súvisiace s ustanoveniami tohto článku sú stanovené v prílohách III až VI.
Článok 2
1. Žiadosti o pomoc od spoločenstva:
- zriadiť alebo rozšíriť sieť stálych pozorovaných pozemkov na účel intenzívneho a nepretržitého pozorovania,
- vykonať súpis stavu koruny,
- vykonať pôdny súpis,
- vykonať súpis lístia,
- vykonať merania prírastkov,
- vykonať merania usadenín a
- vykonať meteorologické merania,
v zmysle článku 2 (1) nariadenia (EHS) č. 3528/86 obsahujú informácie a dokumenty špecifikované v prílohe II k tomuto nariadeniu.
Žiadosti sa predkladajú v troch exemplároch a v súlade s prílohou II.
Členské štáty každoročne do 1. novembra predložia Komisii žiadosti na každý ďalší rok.
2. Žiadosti, ktoré nespĺňajú požiadavky stanovené v odseku 1 tohto článku, sa neberú do úvahy.
Článok 3
Toto nariadenie nadobúda účinnosť tretí deň po jeho uverejnení v Úradnom vestníkuEurópskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. apríla 1994